Wit landdros bly in sy pos - Africa InTouch News
Posted in News by Admin on 3 December, 2021 at 1:46 p.m.
Solidariteit het vandag die uitspraak van die hoogste hof van appèl in Bloemfontein teen die landdroskommissie en onder andere die minister van justisie en korrektiewe dienste, verwelkom. Die uitspraak volg nadat die partye teen 'n vorige uitspraak appèl aangeteken het omdat 'n wit waarnemende landdros, John Lawrence, hom tot die hof gewend het omdat sy aansoek om permanente aanstelling geweier is.
"Hierdie uitspraak van die appèlhof in Bloemfontein dien die regering en al sy instansies se rasse-ideologie en pogings om dit oral af te dwing 'n enorme bloedneus toe. Ons is verheug oor die uitkoms vir mnr. Lawrence wat hierdie stryd moes voer om 'n permanente aanstelling te mag beklee en nou weer daaroor uitgedaag is en dit bloot op grond van die kleur van sy vel. Dit is absoluut belaglik dat die regering en sy instansies tot hierdie vlak sal daal bloot omdat hulle 'n afkeer in 'n spesifieke ras het," sê Anton van der Bijl, hoof van regsake by Solidariteit.
"Dit is verblydend om te sien dat kwota-gedrewe aanstellings nie as algemene praktyk in die howe geduld word nie. Dit is Solidariteit se hoop dat die staat by die genuanseerde benadering soos deur die howe voorgeskryf, sal berus. Sou die staat hom egter tot die konstitusionele hof wend om sy rasmal-agenda verder te voer, sal Solidariteit aansoek doen om as vriend van die hof in die saak toe te tree om in daardie hof verder teen die regering te veg," sluit Van der Bijl af.